HU Az Európai Unió Hivatalos Lapja L 186/1

A BIZOTTSÁG 703/2014/EU RENDELETE

(2014. június 19.)

a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található acibenzolar-S-metil, etoxikin, fluzilazol, izoxaflutol, molinát, propoxikarbazon, piraflufen-etil, kinoklamin és warfarin maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) Az acibenzolar-S-metil, az izoxaflutol, a molinát, a propoxikarbazon és a piraflufen-etil tekintetében a 396/2005/EK rendelet II. melléklete és III. mellékletének B. része maradékanyag-határértékeket (a továbbiakban: MRL-ek) állapított meg. Az etoxikin és a fluzilazol tekintetében az említett rendelet III. mellékletének A. része határozott meg MRL-eket. A kinoklamin és a warfarin tekintetében a 396/2005/EK rendelet nem határozott meg MRL-eket, és mivel ezek a hatóanyagok nem szerepelnek a szóban forgó rendelet IV. mellékletében, rájuk nézve alapértelmezett értékként a 18. cikk (1) bekezdésének b) pontja szerinti 0,01 mg/kg alkalmazandó.

(2) Az acibenzolar-S-metil tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt adott ki (2). A Hatóság javaslatot tett a maradékanyag meghatározásának módosítására. A Hatóság a banán és a paradicsom esetében az MRL-ek csökkentését ajánlotta. Más termékek vonatkozásában a jelenlegi MRL-ek megtartását szorgalmazta. A Hatóság megállapította, hogy az alma, a körte és a mangó tekintetében meghatározott MRL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. Mivel fogyasztókat érintő kockázat nem merül fel, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(3) A 2011/143/EU bizottsági határozat (3) rendelkezett az etoxikin 91/414/EGK tanácsi irányelv (4) I. mellékletébe történő felvételének megtagadásáról. Az etoxikin hatóanyagot tartalmazó növényvédő szerekre vonatkozó érvényes engedélyek visszavonásra kerültek. A 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően az erre a hatóanyagra vonatkozó, a III. mellékletben található MRL-eket el kell hagyni. A fentiek nem alkalmazandók a Codex Alimentarius Bizottság által megállapított azon MRL-ekre (CXL-ek), amelyeket harmadik országbeli alkalmazások alapján állapítottak meg, feltéve, hogy a szóban forgó MRL-ek a fogyasztók biztonsága szempontjából elfogadhatók. Nem alkalmazandók továbbá olyan esetekben sem, amikor az MRL-eket konkrét behozatali tűréshatárként határozták meg.

(4) Az etoxikin tekintetében érvényes MRL-ekkel kapcsolatban a Hatóság a 396/2005/EK rendelet (5) 12. cikke (1) bekezdésének megfelelően indokolással ellátott véleményt adott ki. A Hatóság megállapította, hogy a körte tekintetében meghatározott CXL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. A körte esetében fogyasztókat érintő kockázatot azonosítottak. Ezért az MRL-t az adott meghatározási határnak megfelelő értéken kell megállapítani. Az etoxikin esetében a Hatóság némi bizonytalanságot állapított meg a toxikológiai referenciaértékekkel kapcsolatban. Tekintettel arra, hogy az érvényben lévő MRL alatti maradékanyag-értékeknél nem zárható ki fogyasztókat érintő kockázat, a körte esetében e rendelet hatálybalépésétől kezdődően a 0,05 mg/kg érték alkalmazandó.

(5) A fluzilazol 91/414/EGK irányelv I. mellékletében történő szerepeltetésének időtartama, melyről a 2006/133/EK bizottsági irányelv (6) rendelkezett, 2008. június 30-án lejárt. Mivel a fluzilazol hatóanyagként való jóváhagyása megszűnt, és az ezt a hatóanyagot tartalmazó növényvédő szerekre vonatkozó engedélyek visszavonásra kerültek, a 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően az erre a hatóanyagra vonatkozó, a III. mellékletben található MRL-eket el kell hagyni.

(6) A fluzilazol tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt adott ki (7). Az alma, a körte, a csemegeszőlő, az őszibarack, a szarvasmarha mája, veséje, húsa és zsírja, a juh- és sertéshús, valamint a juh- és sertészsír esetében fogyasztókat érintő kockázatot azonosítottak a CXL-ek tekintetében. Az őszibarack esetében az érvényben lévő MRL alatti maradékanyag-értékeknél azonosítottak ilyen, fogyasztókat érintő kockázatot. Ezért az őszibarack tekintetében e rendelet hatálybalépésétől kezdődően a 0,01 mg/kg érték alkalmazandó.

(7) Az izoxaflutol tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt adott ki (8). A Hatóság a maradékanyag meghatározásának módosítását javasolta. A csemegekukorica, a szemes kukorica és a cukornád esetében az MRL csökkentését ajánlotta. A Hatóság megállapította, hogy a mák tekintetében meghatározott MRL-ekkel kapcsolatban nem állt rendelkezésre információ, és a kockázatkezelők részéről további vizsgálatra van szükség. A mákra vonatkozó MRL-eket az adott meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértelmezett MRL értékén kell megállapítani.

(8) A molinát tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt (9) adott ki. A Hatóság megállapította, hogy a rizs tekintetében meghatározott MRL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel fogyasztókat érintő kockázat, a szóban forgó termék tekintetében az MRL-t a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-t felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(9) A propoxikarbazon tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt (10) adott ki. A Hatóság a maradékanyag meghatározásának módosítását javasolta. A Hatóság egyes termékek tekintetében a jelenleg érvényes MRL-ek megtartását ajánlotta.

(10) A piraflufen-etil tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt (11) adott ki. A Hatóság a maradékanyag meghatározásának módosítását javasolta. A Hatóság arra a következtetésre jutott, hogy a citrusfélék, a fán termő héjas gyümölcsűek, az almatermésűek, a csonthéjas gyümölcsök, a csemege- és borszőlő, a ribizli (piros, fekete és fehér), az egres, a fekete bodza, az étkezési olajbogyó, a burgonya, a repcemag, az étolaj kinyerésére szánt olajbogyó, az árpa, a zab, a rozs, a búza és a komló vonatkozásában nem álltak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a gyapotmag tekintetében meghatározott MRL-ekkel kapcsolatban nem állt rendelkezésre információ, és a kockázatkezelők részéről további vizsgálatra van szükség. A gyapotmagra vonatkozó MRL-eket az adott meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértelmezett MRL értékén kell megállapítani.

(11) A kinoklamin tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (12). A kinoklamint tartalmazó növényvédő szerekkel kapcsolatos érvényes engedélyek kizárólag az élelmezési célra nem alkalmas terményekre vonatkoznak. Ezért az MRL-eket az adott meghatározási határnak megfelelő értéken kell megállapítani.

(12) A warfarin tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt adott ki (13). A warfarint tartalmazó növényvédő szerekkel kapcsolatos érvényes engedélyek kizárólag a rágcsálóirtó szerként való használatra vonatkoznak, és nem terjednek ki az élelmezési célra alkalmas termények tekintetében történő közvetlen alkalmazásra. Ezért az MRL-eket az alapértelmezett meghatározási határnak megfelelő értéken kell megállapítani.

(13) Az olyan növényi és állati eredetű termékek vonatkozásában, amelyek esetében uniós szinten nem jelentettek releváns engedélyezést vagy behozatali tűréshatárt, és nem állnak rendelkezésre a Codex Alimentarius Bizottság által megállapított MRL-ek, a Hatóság megállapította, hogy a kockázatkezelők részéről további vizsgálatra van szükség. Figyelembe véve a jelenlegi tudományos és műszaki ismereteket, az érintett termékekre vonatkozó MRL-eket az adott meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértelmezett MRL értékén kell megállapítani.

(14) A Bizottság konzultált az Európai Unióban növényvédő szerek maradékanyagaival foglalkozó referencialaboratóriumokkal arról, hogy szükséges-e az egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy figyelemmel a műszaki fejlődésre bizonyos áruk vonatkozásában külön kimutatási határértékek állapítandók meg.

(15) A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ek módosításai megfelelnek a 396/2005/EK rendelet 14. cikkének (2) bekezdésében megfogalmazott megfelelő követelményeknek.

(16) A 396/2005/EK rendeletet ezért ennek megfelelően módosítani kell.

(17) A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően a jogi előírások betartása mellett állítottak elő, valamint azokra, amelyekkel kapcsolatban igazolt, hogy a fogyasztók magas szintű védelme továbbra is biztosított.

(18) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(19) A Kereskedelmi Világszervezet közvetítésével egyeztetés folyt az új MRL-ekről az Unió kereskedelmi partnereivel, akiknek észrevételei figyelembevételre kerültek.

(20) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és V. melléklete e rendelet mellékletének megfelelően módosul.

2. cikk

A jogi előírások betartásával 2015. január 16. előtt előállított termékekre a 396/2005/EK rendelet továbbra is az e rendeletben szereplő módosítások nélkül alkalmazandó az alábbiak szerint:

1. az acibenzolar-S-metil, az izoxaflutol, a molinát, a propoxikarbazon, a piraflufen-etil, a kinoklamin és a warfarin hatóanyag tekintetében: minden termékben és azok felületén;

2. az etoxikin hatóanyag tekintetében: a körte kivételével minden termékben és azok felületén;

3. a fluzilazol hatóanyag tekintetében: az őszibarack kivételével minden termékben és azok felületén.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2015. Január 16-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2014. június 19-én. a Bizottság részéről az elnök José Manuel BARROSO

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Review of the existing maximum residue levels (MRLs) for acibenzolar-S-methyl according to Article 12 of Regulation (EC) No 396/2005 (Az acibenzolar-S-metil maradékanyag-határértékének a 396/2005/EK rendelet 12. cikke szerinti felülvizsgálata). EFSA Journal 2013; 1(2):3122. [41. o.].

(3) A Bizottság 2011. március 3-i 2011/143/EU határozata az etoxikinnek a 91/414/EGK tanácsi irányelv I. mellékletébe történő felvétele megtagadásáról és a 2008/941/EK bizottsági határozat módosításáról (HL L 59., 2011.3.4., 71. o.).

(4) A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).

(5) Európai Élelmiszerbiztonsági Hatóság; Review of the existing maximum residue levels (MRLs) for ethoxyquin according to Article 12 of Regulation (EC) No 396/2005 (Az etoxikin maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013; 1(5):3231. [25. o.].

(6) A Bizottság 2006. december 11-i 2006/133/EK irányelve a 91/414/EGK tanácsi irányelvnek a fluzilazol hatóanyagként való felvétele céljából történő módosításáról (HL L 349., 2006.12.12., 27. o.).

(7) Európai Élelmiszerbiztonsági Hatóság; Review of the existing maximum residue levels (MRLs) for flusilazole according to Article 12 of Regulation (EC) No 396/2005 (A fluzilazol maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013; 1(4):3186. [62. o.].

(8) Európai Élelmiszerbiztonsági Hatóság; Review of the existing maximum residue levels (MRLs) for isoxaflutole according to Article 12 of Regulation (EC) No 396/2005 (Az izoxaflutol maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013; 1(2):3123. [30. o.].

(9) Európai Élelmiszerbiztonsági Hatóság; Review of the existing maximum residue levels (MRLs) for molinate according to Article 12 of Regulation (EC) No 396/2005 (A molinát maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013; 1(3):3140. [27. o.].

(10) Európai Élelmiszerbiztonsági Hatóság; Review of the existing maximum residue levels (MRLs) for propoxycarbazone according to Article 12 of Regulation (EC) No 396/2005 (A propoxikarbazon maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013; 1(4):3164. [30. o.].

(11) Európai Élelmiszerbiztonsági Hatóság; Review of the existing maximum residue levels (MRLs) for pyraflufen-ethyl according to Article 12 of Regulation (EC) No 396/2005 (A piraflufen-etil maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013; 1(3):3142. [37. o.].

(12) Európai Élelmiszerbiztonsági Hatóság; Reasoned opinion on the review of the existing maximum residue levels (MRLs) for quinoclamine, according to Article 12 of Regulation (EC) No 396/2005 (Indoklással ellátott vélemény a kinoklamin maradékanyag-határértékeinek a 396/2005/EK rendelet 12. cikke szerinti felülvizsgálatáról). EFSA Journal 2013; 1(3):3141. [11. o.].

(13) Európai Élelmiszerbiztonsági Hatóság; Reasoned opinion on the review of the existing maximum residue levels (MRLs) for warfarin, according to Article 12 of Regulation (EC) No 396/2005 (Indoklással ellátott vélemény a warfarin maradékanyag-határértékeinek a 396/2005/EK rendelet 12. cikke szerinti felülvizsgálatáról). EFSA Journal 2013; 1(2):3124. [8. o.].